# ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε.

**ΑΜΑΡΟΥΣΙΟΥ** **Μαρούσι 4 – 4 – 2024**

# Ταχ. Δ/νση: Λ. Κηφισιάς 211 Αρ. Πρ. : 107

**Τ.Κ. 15124 Μαρούσι**

**Τηλ. & Fax: 210 8020697**

**Πληροφορίες: Δημ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: ΥΠΑΙΘΑ, Δ/νση Π.Ε. Β΄Αθήνας, Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Σχετικά με την χουντικής έμπνευσης εγκύκλιο του ΥΠΑΙΘΑ με την οποία ζητείται η παύση και αντικατάσταση Διευθυντών/-ντριων - Προϊσταμένων που δεν συμμετέχουν στην αξιολόγηση – ΠΑΡΑΣΤΑΣΗ ΔΙΑΜΑΡΤΥΡΙΑΣ ΤΩΝ Δ. Σ. ΤΩΝ ΣΥΛΛ. ΕΚΠ/ΚΩΝ Π. Ε. ΤΗΣ Β΄ Δ/ΝΣΗΣ Π. Ε. ΣΤΗΝ ΕΔΡΑ ΤΗΣ Δ/ΝΣΗΣ Π. Ε. Β΄ ΑΘΗΝΑΣ (Λ. Κηφισιάς 18 & Γκύζη – Μαρούσι) ΤΗΝ ΤΕΤΑΡΤΗ 10 – 4 – 2024 ΣΤΙΣ 13:30».**

**Το Δ. Σ. του Συλλόγου Εκπ/κών Π. Ε. Αμαρουσίου αφού έλαβε υπόψη του την 34412/Ε3/ 3 – 4 – 2024 εγκύκλιο** του Γ.Γ. του ΥΠΑΙΘΑ  Γ. Κατσαρού με θέμα: « Αντικατάσταση στελεχών εκπαίδευσης που δεν συμμετέχουν στην αξιολόγηση», αποφασίζει τα ακόλουθα:

**Καταγγέλλουμε την κυβέρνηση και το ΥΠΑΙΘΑ διότι με αντιδημοκρατικές και αντισυνταγματικές μεθοδεύσεις αμφισβητείται το κατοχυρωμένο απεργιακό δικαίωμα Διευθυντών/-ντριών – Προϊσταμένων σχολικών μονάδων οι οποίοι/οποίες υπερασπιζόμενοι/-ες το Δημόσιο σχολείο και τους/τις μαθητές/-τριες τους, μετέχουν σε κηρυγμένη απεργία – αποχή από τις διαδικασίες αξιολόγησης!**

**Η κυβέρνηση και το ΥΠΑΙΘΑ  3 χρόνια** τώρα παλεύουν να επιβάλλουν το σχολείο της υποταγής και της εμπορευματοποίησης.

**14 φορές  έσυραν στα δικαστήρια τα εκπαιδευτικά σωματεία και τις Ομοσπονδίες**, με σκοπό να σταματήσουν τον δίκαιο αγώνα μας ενάντια στην εμπορευματοποίηση και τον επιθεωρητισμό.  Το δικαστικό πραξικόπημα του ΥΠΑΙΘΑ δεν πέρασε, βλέπει τη μεγάλη αντίδραση και τη νέα προκήρυξη Απεργίας -Αποχής και επιτίθεται στο πιο αγωνιστικό κομμάτι  Προϊσταμένων – Διευθυντών/-ντριών που στέκεται στο πλευρό του δημόσιου σχολείου και των εκπαιδευτικών!

**3 χρόνια τώρα δεν κατάφεραν να διασπάσουν την ενότητα του εκπαιδευτικού σώματος** αλλά αντίθετα την ενίσχυσαν. Το αποδεικνύουν οι ιστορικές μαζικές συνελεύσεις  που πραγματοποιήθηκαν τις προηγούμενες μέρες οδηγώντας στην απόφαση  της συνέχισης του αγώνα από την τελευταία ολομέλεια προέδρων της ΔΟΕ (1 – 4 – 2024)!

**Θυμίζουμε ότι το 2022 επιχείρησαν να επιβάλλουν ποινές σε Διευθυντές – Προϊστάμενες**  που όντας απεργοί δεν ανάρτησαν στην πλατφόρμα αξιολόγηση και κάτω από τη συλλογική μαχητική στάση των συναδέλφων και των σωματείων δεν τα κατάφεραν. Οι συναδέλφισσες/-οι δικαιώθηκαν.

**Τώρα απειλούν με  παύση στελεχών εκπαίδευσης** (Διευθυντών και Προϊσταμένων), γεγονός που έχει να συμβεί από την εποχή της χούντας των Συνταγματαρχών και αντικατάστασή τους (από ποιους αναρωτιόμαστε!!).

**Το ΥΠΑΙΘΑ στοχοποιεί αυτούς που υπερασπίστηκαν** όχι τη θέση – ρόλο  ευθύνης που θέλει να τους επιβάλλει αλλά  τη δημοκρατία στο σχολείο από «θέση  ευθύνης» απέναντι στους μαθητές, τους συναδέλφους και τις συλλογικές αποφάσεις!

**Το ΥΠΑΙΘΑ αποδεικνύει για ακόμα μια φορά ότι μισεί τους εκπαιδευτικούς** και στην εκπνοή πια της σχολικής χρονιάς, Απρίλη μήνα, με χιλιάδες εκπαιδευτικούς, είτε Διευθυντές/-ντριες και Προϊσταμένες είτε νεοδιόριστες/-ους την δεύτερη χρονιά απόπειρας εφαρμογής της ατομικής αξιολόγησης σε απεργία – αποχή καταφεύγει σε τρομοκρατία.

**Το ΥΠΑΙΘΑ επιχειρεί να  διαταράξει τη λειτουργία των  σχολείων πολλαπλασιάζοντας τα προβλήματα** (κενά εκπαιδευτικών - μεγάλο αριθμό μαθητών - γραφειοκρατία)  που ήδη αντιμετωπίζουν!

**Προσπαθούν να σπείρουν το φόβο, αλλά να ξέρουν πως θα εισπράξουν οργή.**

**ΤΩΡΑ αποφασιστικά** για να σπάσουμε την προσπάθεια απομόνωσης του ΥΠΑΙΘΑ και του ΥΠΑΙΘΑ και να αναδείξουμε **ως μέγιστο το ζήτημα των διώξεων και της αμφισβήτησης του απεργιακού δικαιώματος.**

**Το ζήτημα των διώξεων - παύσεων - αντικαταστάσεων σε απεργούς ξεπερνά τα όρια της εκπαίδευσης και αποτελεί αιτία πολέμου για όλα το εργατικό κίνημα.**

**Διαμηνύουμε στα στελέχη  εκπαίδευσης ( Διευθυντές Εκπαίδευσης που  εντέλλονται να εκδώσουν πράξη παύσης - τα συμβούλια επιλογής & τα υπηρεσιακά**  **συμβούλια**) που καλούνται να υλοποιήσουν τις αυθαίρετες  πράξεις του ΥΠΑΙΘΑ  **ότι οι συνάδελφοι είναι απεργοί και προστατεύονται από το συνταγματικά κατοχυρωμένο απεργιακό δικαίωμα!**  Παρέχουμε στις/στους συναδέλφους Διευθυντές/Διευθύντριες και Προϊστάμενες/προϊστάμενους **– μέλη του σωματείου μας πλήρη συνδικαλιστική, νομική και πολιτική κάλυψη.**

**Απαιτούμε από τα μέλη των συμβουλίων επιλογής και των υπηρεσιακών συμβουλίων να μη σκεφτούν ούτε στιγμή να στραφούν ενάντια στους/στις εκπαιδευτικούς** που βρίσκονται σε κηρυγμένη απεργία –αποχή των Ομοσπονδιών & των σωματείων τους!

**Δηλώνουμε προς πάσα κατεύθυνση ότι θα αξιοποιήσουμε κάθε νομικό, συνδικαλιστικό και πολιτικό μέσο** σε περίπτωση που  επιχειρήσουν να πλήξουν έστω και στο ελάχιστο απεργούς συναδέλφισσες/-ους!

**Κανένας συνάδελφος,ισσα** να μη δεχτεί να αντικαταστήσει Διευθυντές – Προϊσταμένους που επιχειρηθεί να  παυθούν.

**Στηρίζουμε περήφανα την επιλογή μας** να σταθούμε αταλάντευτα στην συλλογική μας απόφαση να υπερασπιστούμε το δημόσιο σχολείο και τα παιδιά!

**Όχι μόνο δεν αλλάζουμε στάση αλλά αντίθετα κλιμακώνουμε τον αγώνα** **και διευρύνουμε το μέτωπο ενάντια στην αξιολόγηση. Συνεχίζουμε μέχρι τη νίκη!**

Η υπεράσπιση του απεργιακού  δικαιώματος  είναι υπόθεση όλων και καλούμε να πάρουν όλοι θέση **κόμματα, σωματεία, ΟΜΟΣΠΟΝΔΙΕΣ (ΔΟΕ, ΟΛΜΕ, ΑΔΕΔΥ, ΠΟΣΕΕΠΕΑ), γονεϊκοί φορείς, η πανεπιστημιακή κοινότητα και όλο το εργατικό κίνημα** μαχητικά και μαζικά να υπερασπιστούμε με όλα τα μέσα (συντονισμός σωματείων, νομικές ενέργειες – εξώδικο στο ΥΠΑΙΘΑ για τις απειλές από ΟΜΟΣΠΟΝΔΙΕΣ& ΣΩΜΑΤΕΙΑ – μαζικές κινητοποιήσεις στις Διευθύνσεις  και στα συμβούλια επιλογής, παρεμβάσεις – επερωτήσεις στη Βουλή – υπογραφές – παρεμβάσεις – ψηφίσματα από τα συνδικάτα των εργαζομένων, τα Παιδαγωγικά Τμήματα, τους πανεπιστημιακούς Δασκάλους, γονεϊκούς φορείς,  άμεση απεργιακή κινητοποίηση, προσφυγή για άμεση  κατάργηση του ν. 4823/2021 του πιο αυταρχικού νόμου στην ιστορία της εκπαίδευσης).

**Ο Σύλλογος Εκπ/κών Π. Ε. Αμαρουσίου από κοινού με τους άλλους Συλλόγους Εκπ/κών Π. Ε. της Β΄ Αθήνας** διοργανώνει παράσταση διαμαρτυρίας, για το θέμα αυτό, στη Δ/νση Π.Ε. Β΄ Αθήνας (Λ. Κηφισιάς 18 & Γκύζη – Μαρούσι) την Τετάρτη 10 – 4 – 2024 στις 13:30.

**ΚΑΤΩ ΤΑ ΧΕΡΙΑ από τους ΑΠΕΡΓΟΥΣ & ΤΟ ΑΠΕΡΓΙΑΚΟ ΔΙΚΑΙΩΜΑ**

**ΟΛΟΙ/ΟΛΕΣ ΣΤΗΝ ΠΑΡΑΣΤΑΣΗ ΔΙΑΜΑΡΤΥΡΙΑΣ ΤΩΝ Δ. Σ. ΤΩΝ ΣΥΛΛ. ΕΚΠ/ΚΩΝ Π. Ε. ΤΗΣ Β΄ Δ/ΝΣΗΣ Π. Ε. ΣΤΗΝ ΕΔΡΑ ΤΗΣ Δ/ΝΣΗΣ Π. Ε. Β΄ ΑΘΗΝΑΣ (Λ. Κηφισιάς 18 & Γκύζη – Μαρούσι) ΤΗΝ ΤΕΤΑΡΤΗ 10 – 4 – 2024 ΣΤΙΣ 13:30**

